text: Siloen ryger ned efter jul
  19 december 2013 kl. 15.02
  2014 bliver kun seks dage gammel, før den gamle silo, og de gamle foderstof-bygninger, ved Dalgade i Egtved jævnes. En politiker svinger den store hammer og sætter nedrivningen i gang.
  - Den 6. januar bliver en stor dag for Egtved, og jeg synes, det er rigtigt at markere den på denne måde, siger formanden for Teknisk Udvalg, Peder Hummelmose (V).
  - Jeg ved, at det har været et stort ønske fra mange. Det er blevet muligt på grund af sidste års ændring i byfornyelsesloven samt muligheden for at benytte sig af puljen til landsbyfornyelse, som også kom sidste år. Puljen indebærer, at staten betaler 60 pct af udgiften til dette.
  Nedrivningen markeres om eftermiddagen den 6. januar. Og når udvalgsformanden har givet det første slag, serveres pølser og sodavand.
  Bygningerne har stået tomme siden 1999 og de er meget forfaldne.
  - Det har været et rigtigt trist syn i bybilledet, siger formanden for Egtved Udviklingsråd, Inger Pabst.
  Vejle Kommune vedtog i efteråret at ville betale for nedrivningen efter de nye regler. Opgaven har siden været i udbud ? og det blev vundet af firmaet P. Olesen og Sønner fra Hovedgård.
  